CELEX: 32015D2463
Language: hu
Date: 2015-12-18 00:00:00
Title: A Bizottság (EU) 2015/2463 határozata (2015. december 18.) a 966/2012/EU, Euratom európai parlamenti és tanácsi rendelet 108. cikkében említett testület eljárási szabályzatáról

29.12.2015   
            
            
               HU
            
            
               Az Európai Unió Hivatalos Lapja
            
            
               L 342/57
            
         A BIZOTTSÁG (EU) 2015/2463 HATÁROZATA
   (2015. december 18.)
   a 966/2012/EU, Euratom európai parlamenti és tanácsi rendelet 108. cikkében említett testület eljárási szabályzatáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (1),
   tekintettel az Unió általános költségvetésére alkalmazandó pénzügyi szabályokról szóló 966/2012/EU, Euratom európai parlamenti és tanácsi rendelet alkalmazási szabályairól szóló, 2012. október 29-i 1268/2012/EU bizottsági felhatalmazáson alapuló rendeletre (2) és különösen annak 144. cikkére,
   mivel:
   
               (1)
            
            
               A 966/2012/EU, Euratom rendelet testületet hoz létre a 106. cikk (1) bekezdésében említett helyzetek központi értékelése és megfelelő ajánlások elfogadása céljából (a továbbiakban: testület).
            
         
               (2)
            
            
               A 966/2012/EU, Euratom rendelet 108. cikkének (7) bekezdése megállapítja a testület összetételét és rendelkezik arról, hogy testületet a Bizottság által biztosított állandó titkárság segíti.
            
         
               (3)
            
            
               Az 1268/2012/EU felhatalmazáson alapuló rendelet 144. cikke szabályozza a testület felépítését és összetételét, a testület elnökének kinevezésére irányuló eljárást és az összeférhetetlenségek kezelését. A 144. cikk (5) bekezdése rendelkezik arról, hogy a testület eljárási szabályzatát a Bizottság fogadja el.
            
         
               (4)
            
            
               Helyénvaló részletezni az elnök kinevezésére és felmentésére vonatkozó eljárást, valamint rendelkezni helyettesítésének módjáról abban az esetben, ha nincs jelen vagy nem tudja ellátni feladatait.
            
         
               (5)
            
            
               Szükséges rögzíteni a testület összetételére vonatkozó részletes szabályokat minden esetben, különösen a két állandó tag, azok helyettesei és az engedélyezésre jogosult tisztviselőt képviselő kiegészítő tag kinevezése tekintetében.
            
         
               (6)
            
            
               A testület megfelelő működése érdekében helyénvaló tovább részletezni a titkárságnak az eljárás keretében biztosítandó támogató feladatait.
            
         
               (7)
            
            
               Tovább kell részletezni az ügyek testület elé terjesztésének eljárását, különös tekintettel az engedélyezésre jogosult tisztviselő kérelmének kötelező tartalmára.
            
         
               (8)
            
            
               A gazdasági szereplők érdekében tisztázni kell a meghallgatáshoz való joguk tiszteletben tartásának biztosításához szükséges gyakorlati intézkedéseket.
            
         
               (9)
            
            
               Helyénvaló részletezni a testület és az Európai Csalás Elleni Hivatal (a továbbiakban: OLAF) közötti szoros együttműködésre vonatkozó gyakorlati intézkedéseket a Bizottság és az OLAF közötti, együttműködésről és megfelelő időben történő információcseréről szóló igazgatási megállapodás alapján.
            
         
               (10)
            
            
               Helyénvaló rögzíteni a testület ajánlásai elfogadásának szabályait.
            
         
               (11)
            
            
               A testület és titkársága valamennyi személyes adatot a 45/2001/EK európai parlamenti és tanácsi rendeletnek (3) megfelelően köteles kezelni.
            
         
               (12)
            
            
               A testület által elfogadott ajánlásokra az 1049/2001/EK európai parlamenti és tanácsi rendelet (4) alkalmazandó,
            
         ELFOGADTA EZT A HATÁROZATOT:
   1. cikk
   Tárgy
   Ez a határozat a 966/2012/EU, Euratom rendelet 108. cikkében említett testület (a továbbiakban: testület) eljárási szabályzatát határozza meg.
   2. cikk
   Az elnök kinevezése és felmentése
   (1)   A testület elnökét a Bizottság nevezi ki az 1268/2012/EU felhatalmazáson alapuló rendelet 144. cikkének megfelelően.
   (2)   Amennyiben az elnök már nem teljesíti a feladatainak ellátásához szükséges feltételeket, a Bizottság felmentheti tisztségéből.
   3. cikk
   Az elnök helyettesítése
   (1)   Az elnök helyettessel rendelkezik, aki akkor helyettesíti őt, ha nincs jelen vagy nem tudja ellátni feladatait. A helyettest az 1268/2012/EU felhatalmazáson alapuló rendelet 144. cikkének megfelelően nevezik ki.
   (2)   Amennyiben az elnök és a helyettese egyaránt távol van vagy nem tudja ellátni feladatait, úgy az elnököt a 4. cikknek megfelelően kinevezett állandó tagok közül a magasabb beosztású (5) helyettesíti. Ebben az esetben az elnököt helyettesítő állandó tagot a 4. cikknek megfelelően kinevezett helyettese helyettesíti.
   4. cikk
   A testület tagjainak és helyetteseiknek kinevezése
   (1)   A testület egyik, az 1268/2012/EU felhatalmazáson alapuló rendelet 144. cikkének (2) bekezdése szerinti állandó tagja a Költségvetési Főigazgatóság központi pénzügyi szolgálatának igazgatója. Az ő helyetteseként a költségvetésért felelős főigazgató jelöl ki egy legalább AD11 besorolási fokozatú tisztviselőt.
   A második állandó tagot és annak helyettesét a költségvetésért felelős főigazgató személyében nevezi ki a legalább AD14 illetve AD11 besorolási fokozatú tisztviselők közül.
   (2)   A kérelmező engedélyezésre jogosult tisztviselőt egy kiegészítő tag képviseli az 1268/2012/EU felhatalmazáson alapuló rendelet 144. cikke (2) bekezdésének megfelelően; e kiegészítő tagot az eljárási szabályzat és az érintett intézmény, ügynökség, hivatal vagy szerv belső igazgatási szabályai szerint, a 966/2012/EU, Euratom rendelet 65. cikke (3) bekezdésének megfelelően nevezik ki.
   5. cikk
   A megfigyelők kinevezése és az OLAF-fal való együttműködés
   (1)   A testület 13. cikk szerinti ajánlásainak elfogadásában a megfigyelők nem vesznek részt.
   (2)   A következő szervek képviselői kapnak megfigyelői státust:
   
               a)
            
            
               a Bizottság Jogi Szolgálata;
            
         
               b)
            
            
               az Európai Csalás Elleni Hivatal (OLAF), amennyiben az engedélyezésre jogosult tisztviselő kérelme többek közt az OLAF által átadott információn alapul;
            
         
               c)
            
            
               a Bizottság, a Bizottság által létrehozott európai hivatal, végrehajtó ügynökségek, más intézmények, illetve a testület elé terjesztett ügyben érintett más európai hivatalok, szervek vagy ügynökségek engedélyezésre jogosult tisztviselői (a kérelmező engedélyezésre jogosult tisztviselő kivételével); valamint
            
         
               d)
            
            
               az elnök által meghívott bármely más szerv vagy személy.
            
         (3)   A Jogi Szolgálat képviselője a testület minden ülésén részt vesz. A Jogi Szolgálatot minden 10. cikk szerinti írásbeli eljárásról tájékoztatják, és azzal összefüggésben a Jogi Szolgálat szóbeli vagy írásbeli észrevételt tehet. Az elnök kérésére köteles ilyen észrevételt tenni.
   (4)   Amennyiben a (2) bekezdés b) pontja alapján az OLAF megfigyelői státusszal rendelkezik, az OLAF szorosan együttműködik a testülettel a 883/2013/EU, Euratom európai parlamenti és tanácsi rendelet (6) szerint, megfelelően tiszteletben tartva az eljárási és alapvető jogokat, valamint a visszaélést bejelentő személyek védelmét. Ilyen esetekben az OLAF képviselői részt vehetnek a testület valamennyi ülésén és részt vehetnek a 9. és 10. cikkben említett valamennyi szóbeli és írásbeli eljárásban, melyek során szóbeli és/vagy írásbeli észrevételeket tehetnek, illetve az elnök kérésére tenni kötelesek.
   Más esetekben az OLAF felkérhető vonatkozó információk vagy tanács nyújtására, amennyiben az elnök ezt helyénvalónak ítéli az Unió pénzügyi érdekei védelmének céljából.
   (5)   A (2) bekezdés c) pontja szerint megfigyelői státusszal rendelkező engedélyezésre jogosult tisztviselők a testület minden ülésén részt vesznek. Minden 10. cikk szerinti írásbeli eljárásról tájékoztatják őket, és szóbeli és írásbeli észrevételt tehetnek.
   (6)   A többi megfigyelő az elnök felkérése esetén részt vesz a testület ülésein, és az elnök felkérésére szóbeli és írásbeli észrevételt tehet.
   6. cikk
   Az összeférhetetlenség megelőzése és kezelése
   (1)   Ha a testület tanácskozása során egy konkrét napirendi pont tekintetében bármely tag vagy megfigyelő részvétele esetén összeférhetetlenség állna fenn, e tag vagy megfigyelő haladéktalanul, de mindenképp a tanácskozás megkezdését megelőzően értesíti erről az elnököt és a titkárságot.
   (2)   Ha megállapítják az összeférhetetlenség fennállását, a tag vagy megfigyelő visszavonja részvételét és tartózkodik a napirendi pont megtárgyalásától, és az esettől függően a tanácskozásban, a konszenzus kialakításában vagy a szavazásban való részvételtől.
   (3)   A tagoknak és a megfigyelőknek a testület tanácskozásainak megkezdését megelőzően minden esetben alá kell írniuk egy nyilatkozatot arról, hogy az adott ügyben nem áll fenn összeférhetetlenség személyükkel kapcsolatban.
   (4)   Amennyiben egy konkrét napirendi pont kapcsán az elnök tekintetében áll fenn összeférhetetlenség, az elnök tájékoztatja erről a titkárságot, és visszavonja a részvételét. Ilyen esetekben az elnököt a helyettese helyettesíti.
   (5)   Az (1), (2) és (3) bekezdés értelemszerűen alkalmazandó az elnök helyettesére, a tagok helyetteseire és a testület titkárságának tagjaira.
   7. cikk
   Állandó titkárság
   (1)   A testület titkárságát a Költségvetési Főigazgatóság biztosítja, és a titkárság igazgatásilag a főigazgatósághoz tartozik.
   (2)   A titkárság az 1268/2012/EU felhatalmazáson alapuló rendelet 144. cikke szerinti feladatokat látja el. A titkárság különösen a következő feladatokat látja el:
   
               a)
            
            
               ellenőrzi, hogy az ügyek testület elé utalására irányuló kérelmek hiánytalanok-e, mielőtt továbbítja ezeket az elnöknek és a tagoknak;
            
         
               b)
            
            
               azonosítja az ügyben érintett többi engedélyezésre jogosult tisztviselőt, aki lehetséges megfigyelőnek javasolható;
            
         
               c)
            
            
               azonosítja azokat az ügyeket, amelyekben az OLAF felkérhető a vonatkozó információk átadására vagy tanácsadásra, az 5. cikk (4) bekezdésének második albekezdésében foglaltaknak megfelelően;
            
         
               d)
            
            
               az elnök felügyelete mellett összeállítja a testület találkozóinak napirendjét, és megküldi azt a tagoknak és a megfigyelőknek;
            
         
               e)
            
            
               részt vesz a testület tanácskozásain, és minden találkozóról jegyzőkönyvet készít;
            
         
               f)
            
            
               értesíti az érintett gazdasági szereplőket és más engedélyezésre jogosult tisztviselőket a 966/2012/EU, Euratom rendelet 108. cikke (8) bekezdésének megfelelően;
            
         
               g)
            
            
               értesíti a kérelmező engedélyezésre jogosult tisztviselőt a testület által elfogadott ajánlásról;
            
         
               h)
            
            
               kezeli a testület dokumentumaihoz, különösen az ajánlásaihoz való hozzáférésre irányuló kérelmeket, az 1049/2001/EK rendeletnek megfelelően.
            
         8. cikk
   Az ügyek testület elé utalása
   (1)   A testületet a Bizottság, más intézmények, a Bizottság által létrehozott európai hivatalok, végrehajtó ügynökségek, illetve más európai hivatalok, szervek vagy ügynökségek bármely engedélyezésre jogosult tisztviselőjének kérésére hívják össze.
   (2)   A kérelmet a titkársághoz kell benyújtani elektronikus úton, a Bizottság hatályos titkosítási szabályainak megfelelően titkosított e-mailben a Panel-secretariat-BUDG@ec.europa.eu címre.
   (3)   Ha az engedélyezésre jogosult tisztviselő tudomására jut a 966/2012/EU, Euratom rendelet 106. cikkének (2) bekezdése és 108. cikkének (3) bekezdése szerinti információ, az ügyet a kellően indokolt esetek kivételével az információ tudomására jutásától számított legfeljebb két hónapon belül a testület elé terjeszti.
   (4)   Az engedélyezésre jogosult tisztviselőnek az ügy testület elé terjesztésére irányuló kérelme a 966/2012/EU, Euratom rendelet 108. cikke (8) bekezdésének a) pontjában előírt információkat tartalmazza. Az engedélyezésre jogosult tisztviselő minden más vonatkozó információt is átad, különösen az OLAF jelentéseit, ha az információt az OLAF adta át a 883/2013/EU, Euratom rendelet 7. cikkének (6) bekezdésével és 11. cikkével összhangban.
   (5)   A 966/2012/EU, Euratom rendelet 108. cikke (8) bekezdésének f) pontjában szereplő időszak csak akkor kezdődik meg, ha a kérelem tartalmazza (4) bekezdésben említett információkat.
   (6)   A kérelem legfeljebb tíz oldal terjedelmű lehet mellékletek nélkül, a különösen összetett jogi vagy tényállásbeli kérdéseket felvető ügyek kivételével.
   9. cikk
   Az ülések összehívása
   A testület üléseit az elnök hívja össze a következő céllal:
   
               a)
            
            
               a 966/2012/EU, Euratom rendelet 108. cikke (8) bekezdésének b) pontjában említett előzetes jogi minősítés megállapítása;
            
         
               b)
            
            
               az ugyanazon rendelet 108. cikkének (9) bekezdésében említett ajánlás elfogadása.
            
         10. cikk
   Írásbeli eljárás
   (1)   Az elnök kezdeményezésére vagy a testület valamely tagjának kérésére az előzetes jogi minősítés megállapítása és az ajánlás elfogadása írásbeli eljárás útján is történhet. A testület bármely tagja és/vagy az elnök kifogást emelhet az írásbeli eljárás alkalmazásával szemben. Ilyen esetben az elnök ésszerű időn belül ülést hív össze.
   (2)   Az elnök a írásbeli eljárás határidejét az ügy sürgősségének függvényében állapítja meg, megfelelően figyelembe véve a 12. cikkben szereplő időkorlátokat.
   11. cikk
   Írásbeli észrevételek benyújtásához való jog
   (1)   A testület fenntartja a gazdasági szereplők arra vonatkozó jogát, hogy benyújtsák észrevételeiket a 966/2012/EU, Euratom rendelet 108. cikke (8) bekezdésének megfelelően.
   (2)   Az OLAF által folytatott vagy koordinált vizsgálatokból származó vagy azokkal kapcsolatos információk közzétételéhez az OLAF hozzájárulása szükséges, amelyet az OLAF az 5. cikk (4) bekezdésében szereplő szóbeli vagy írásbeli eljárás keretében ad meg.
   (3)   Amennyiben az engedélyezésre jogosult tisztviselő kérelme az OLAF által átadott információn alapul, valamint annak biztosítása érdekében, hogy ne sérüljön az OLAF által folytatott vagy koordinált vizsgálatok, illetve az OLAF által ismert nemzeti vizsgálatok vagy bírósági eljárások bizalmas jellege, a testület konzultál az OLAF-fal a 966/2012/EU, Euratom rendelet 108. cikkének (8) bekezdésében említett gazdasági szereplő értesítését megelőzően.
   (4)   A gazdasági szereplő észrevételeit a titkárságnak nyújtja be írásban és elektronikus formátumban a Panel-secretariat-BUDG@ec.europa.eu e-mail címre, szövegszerkesztő szoftverrel készített, általánosan használt elektronikus fájl formájában.
   (5)   Az írásbeli észrevétel elvben legfeljebb tíz oldal terjedelmű lehet mellékletek nélkül, a különösen összetett jogi vagy tényállásbeli kérdéseket felvető ügyek kivételével.
   12. cikk
   Alkalmazandó határidők
   (1)   A testület ajánlásainak elfogadására alkalmazandó határidőket a 966/2012/EU, Euratom rendelet 108. cikke (8) bekezdésének f) pontja rögzíti.
   (2)   E határidők szempontjából kivételes és kellően indokolt esetnek minősülhet, ha a gazdasági szereplő által benyújtott észrevételeket fordítani szükséges; ilyenkor meghosszabbítható az ajánlás elfogadásához a testület rendelkezésére álló határidő.
   13. cikk
   Az ajánlás elfogadása
   A testület konszenzus kialakítására törekszik.
   Konszenzus hiányában az ügyet szavazásra bocsátják, melynek során:
   
               a)
            
            
               az elnök egy szavazattal rendelkezik;
            
         
               b)
            
            
               a két állandó tag együttesen egy szavazattal rendelkezik;
            
         
               c)
            
            
               a kérelmező engedélyezésre jogosult tisztviselőt képviselő kiegészítő tag egy szavazattal rendelkezik.
            
         A testület álláspontját abszolút többséggel hagyják jóvá.
   14. cikk
   Az ajánlásról szóló értesítés
   (1)   A testület haladéktalanul értesíti ajánlásáról a kérelmező engedélyezésre jogosult tisztviselőt.
   (2)   A testület ezzel egyidejűleg értesíti ajánlásáról az esettől függően a megfigyelőket, illetve az OLAF-ot, ha az ügy az OLAF által átadott információkon alapul.
   15. cikk
   A tanácskozások bizalmas jellege
   A testület tanácskozásai titkosak, és azok titkosságát később is meg kell őrizni.
   16. cikk
   A személyes adatok védelme
   A testület és annak titkársága valamennyi személyes adatot a 45/2001/EK rendeletnek megfelelően dolgoz fel.
   17. cikk
   Átmeneti rendelkezések
   Az elnök és helyettesének kinevezéséig a magasabb beosztású állandó tag látja el a testület elnökének feladatait.
   18. cikk
   Ez a határozat az Európai Unió Hivatalos Lapjában való kihirdetését követő napon lép hatályba.
   
      Kelt Brüsszelben, 2015. december 18-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 298., 2012.10.26., 1. o.
   
   
      (2)  HL L 362., 2012.12.31., 1. o.
   
   
      (3)  Az Európai Parlament és a Tanács 2000. december 18-i 45/2001/EK rendelete a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról (HL L 8., 2001.1.12., 1. o.).
   
      (4)  Az Európai Parlament és a Tanács 2001. május 30-i 1049/2001/EK rendelete az Európai Parlament, a Tanács és a Bizottság dokumentumaihoz való nyilvános hozzáférésről (HL L 145., 2001.5.31., 43. o.).
   
      (5)  A Bizottság beosztásra vonatkozó szabályai alkalmazandók.
   
      (6)  Az Európai Parlament és a Tanács 2013. szeptember 11-i 883/2013/EU, Euratom rendelete az Európai Csalás Elleni Hivatal (OLAF) által lefolytatott vizsgálatokról, valamint az 1073/1999/EK európai parlamenti és tanácsi rendelet és az 1074/1999/Euratom tanácsi rendelet hatályon kívül helyezéséről (HL L 248., 2013.9.18., 1. o.).